b'\n_START_ARTICLE_\nAl-Xabab\n_START_SECTION_\nHist\xc3\xb2ria\n_START_PARAGRAPH_\nVa sorgir el 2004 reclutant combatents per fer la guerra santa a l\'ombra de les Corts Isl\xc3\xa0miques de Som\xc3\xa0lia organitzaci\xc3\xb3 dins la qual fou considerada de l\'ala dura. El 10 de juny del 2006 el diari brit\xc3\xa0nic The Guardian deia que el seu cap Aden Hashi Farah "Ayro", lloctinent de Hassan Dahir Aweys, president del consell o shura de les corts i antic cap d\'Al-Itihaad al-Islamiya, estava vinculat a la mort de quatre cooperants occidentals i d\'una dotzena de somalis implicats en la lluita contra el terrorisme. El 15 de juny del 2006 Aden Hashi Farah "Eyrow" hauria rebut un gran nombre d\'armes d\'Eritrea i un nou enviament d\'armament es va rebre el 26 de juliol del 2006.) Aden Eyrow va enviar el juliol a un grup de 720 combatents a rebre entrenament al L\xc3\xadban i lluitar contra els israelians, dels quals 100 van retornar a Som\xc3\xa0lia m\xc3\xa9s tard ja entrenats, junt amb 5 membres de Hezbollah._NEWLINE_Despr\xc3\xa9s del 29 de desembre del 2006 quan els et\xc3\xadops van ocupar Mogadiscio per compte del Govern Federal de Transici\xc3\xb3, uns 3000 militants islamistes van passar a la clandestinitat i van formar c\xc3\xa8l\xc2\xb7lules tant a Mogadiscio com a altres llocs de Som\xc3\xa0lia. Al-Qaida va fer una crida a mantenir el gihad contra els et\xc3\xadops i els enemics seculars, el Govern Federal de Transici\xc3\xb3 (GFT). El 19 de gener del 2007 el website de la Uni\xc3\xb3 de Corts Isl\xc3\xa0miques de Som\xc3\xa0lia va penjar un v\xc3\xaddeo anunciant la formaci\xc3\xb3 del Moviment de Resist\xc3\xa8ncia Popular a la Terra de les Dues Migracions, tamb\xc3\xa9 anomenat Moviment Insurgent del Poble Somali o Moviment de Resist\xc3\xa8ncia del Poble Somali, del que el dia 24 de gener s\'anunciava que el cap per la regi\xc3\xb3 de Banaadir era el xeic Abdi Kadir. El 31 de gener del 2007 convidaven a les forces de pau de la Uni\xc3\xb3 Africana (que s\'havien de dir AMISOM) a sortir de Som\xc3\xa0lia._NEWLINE_Al-Xabab, ara dins el Moviment de Resist\xc3\xa8ncia Popular a la Terra de les Dues Migracions, es va reorganitzar el febrer de 2007 a Mogadiscio i altres ciutats i va comen\xc3\xa7ar a reclutar nous combatents i reorganitzar als antics, per lluitar contra els et\xc3\xadops. Es suposava que encara estaven dirigits per Adan Hashi Ayro, comandant militar de les corts a Mogadiscio, suposadament entrenat a Afganistan i sospit\xc3\xb3s de participar en actes terroristes contra els Estats Units, el qual despr\xc3\xa9s fou nomenat com a delegat d\'Al-Qaida a Som\xc3\xa0lia el 22 de maig del 2007, per\xc3\xb2 altres informacions contradiuen aquesta suposici\xc3\xb3. El 9 de febrer del 2007 una manifestaci\xc3\xb3 de 800 persones a la part nord de Mogadiscio (on els islamistes tenien molt de suport) van cremar banderes dels Estats Units, Eti\xc3\xb2pia i Uganda en protesta per la proposada missi\xc3\xb3 de pau de la Uni\xc3\xb3 Africana aprovada per l\'ONU (AMISOM). Abdi Rizak, portaveu emmascarat del grup anunciava que els et\xc3\xadops serien atacats arreu._NEWLINE_El mar\xc3\xa7 del 2007 diversos sub clans hawiye se\'ls van unir i van poder atacar la capital, i la repressi\xc3\xb3 et\xc3\xadop va ajudar a consolidar el moviment. Milers de ciutadans van haver de fugir dels combats a la capital. L\'abril Al-Xabab es va reunir a Mogadiscio amb diverses organitzacions isl\xc3\xa0miques incloent membres de l\'antiga Al-Itihaad al-Islamiya (acusat de ser un grup d\'Al-Qaida) i els Germans Musulmans. D\'aquesta reuni\xc3\xb3 va sortir el Moviment de la Joventut Mujahid\xc3\xadn que de fet no es va donar a con\xc3\xa8ixer oficialment fins al juny (abans el nom havia aparegut a llocs islamistes d\'Internet reivindicant atemptats su\xc3\xafcides) quan van tractar d\'assassinar al primer ministre Ali Mohamed Gedi._NEWLINE_Al-Xabab, com a part del Moviment de la Joventut Mujahid\xc3\xadn, va obtenir diverses vict\xc3\xb2ries a la Vall del Juba (Jubbada Hoose i Jubbada Dhexe), i junt als grups hawiye a les regions de Shabeellaha Hoose i Shabeellaha Dhexe al llarg del 2007. Quan el setembre del 2007 les Corts Isl\xc3\xa0miques de Som\xc3\xa0lia i el Congr\xc3\xa9s de la Som\xc3\xa0lia Unificada-Alian\xc3\xa7a Nacional Somali de Hussein Farrah Mohamed Aydid junior es van unir per formar l\'Alian\xc3\xa7a pel Nou Alliberament de Som\xc3\xa0lia, Al-Xabab i altres islamistes aliats (Moviment de la Joventut Mojahideen) se\'n van desvincular._NEWLINE_El departament d\'estat americ\xc3\xa0 la va incloure el febrer del 2008 en la llista d\'organitzacions terroristes d\'acord amb la secci\xc3\xb3 219 de la llei d\'Immigraci\xc3\xb3 i Nacionalitat dels Estats Units (INA). i tamb\xc3\xa9 ho va fer el Servei de Seguretat de la Policia Noruega i el Servei de Seguretat Suec. Els seus membres (entre 3000 i 7000 abans del 2006; un nombre desconegut actualment) rebien un entrenament b\xc3\xa0sic de sis setmanes i alguns anaven a formar-se a Eritrea. S\'acus\xc3\xa0 tamb\xc3\xa9 a l\'organitzaci\xc3\xb3 d\'acollir a grups procedents dels pirates d\'Harardhere i Hobyo i la costa al nord de Mogadiscio_NEWLINE_Al-Xabab, dins el Moviment de la Joventut Mujahid\xc3\xadn, va obtenir la m\xc3\xa9s gran vict\xc3\xb2ria militar a l\'agost del 2008 quan va reconquerir Kismaayo derrotant a l\'Alian\xc3\xa7a de la Vall del Juba de Barre Adan Shire Hiiraale, que en tenia el control despr\xc3\xa9s de l\'ocupaci\xc3\xb3 et\xc3\xadop l\'1 de gener del 2007. Tot seguit Al-Shabbab va comen\xc3\xa7ar el desarmament dels grups locals armats\n_START_SECTION_\nActualitat\n_START_PARAGRAPH_\n2 d\'abril de 2015: un grup d\'homes armats d\'Al-Xabab ataca la Universitat de Garissa, Kenya. Un portaveu del grup diu que la massacre \xc3\xa9s com a repres\xc3\xa0lia per la intervenci\xc3\xb3 militar de Kenya a la Som\xc3\xa0lia islamista. Segons el ministeri d\'interior de Kenya hi ha hagut 147 v\xc3\xadctimes mortals en l\'atac.'